Bjarne Laustsen (S), 2007-04-11:
»Hvilke initiativer agter ministeren at tage for at sikre, at det også fremover vil være muligt at få synet sin bil på Læsø, efter at Applus Bilsyn lukker synsstedet på Læsø pr. 1. august 2007?«
Nogle vil måske synes, at det er en lille sag, men jeg har fået mange henvendelser omkring det forhold, at bilsynet lukker på Læsø den 1. august.
Nogle vil måske spørge: Kan det nu passe?
Nej, der findes faktisk biler derovre, og loven gælder også.
Derfor er det selvfølgelig interessant at høre, efter at Statens Bilsyn er blevet privatiseret, og der er kommet andre regler, om ministeren er i stand til at hjælpe Læsø med henblik på, at de kan få en ordning, i stedet for at de skal ind på fastlandet og få synet bilerne.
Ministeren er sikkert bekendt med, at det vil være forbundet med store omkostninger både i tid og ressourcer, hvis man skal have alle biler fra Læsø over til fastlandet for at blive synet, og derfor håber jeg, at der kan findes en løsning, og er spændt på at høre ministerens svar på, om han er indstillet på at finde en sådan løsning, eventuelt sammen med en forhandler eller en bilmekaniker på Læsø.
Derfor har jeg været nødt til at slå op i bøgerne for at finde ud af, hvor mange biler der i grunden er på Læsø.
Der er 701 biler registreret på Læsø – bare sådan, så vi lige får problemets omfang skitseret.
Det er således, at hele synsmarkedet blev liberaliseret i 2005 fra den 1. januar, og det udføres i dag af private virksomheder.
Jeg har ikke mulighed for at pålægge private virksomheder at drive synsvirksomhed på et bestemt område, heller ikke på en ø.
Men jeg er meget opmærksom på problemet og har talt med Færdselsstyrelsen om det, som har givet dispensation for visse krav til udstyr i forbindelse med syn på netop Læsø.
Det har de også gjort på Ærø og på Samsø.
Så man har altså set fra Færdselsstyrelsens synspunkt og mit synspunkt medvirket til at lette problemerne.
Og derfor er svaret meget enkelt, nemlig at hvis en anden virksomhed ønsker at drive synsvirksomhed på Læsø, det kan være en mekaniker, som kan blive autoriseret til det, så vil han kunne få de samme dispensationer, som vi har givet andre steder og som også forrige tilsynsvirksomhed på Læsø har haft.
Og dermed skulle en meget stor del af problemet være løst.
Jeg kan varmt anbefale, at man som ministeren frekventerer Læsø.
Jeg har heller ikke hørt ministeren klage over noget på Læsø, så det er jo kun godt.
Jeg takker også for oplysningen om de 701 køretøjer på øen.
Jeg håber jo selvfølgelig, at der kan findes en løsning, for ministeren kommenterer ikke så meget det ekstra ressourceforbrug og de omkostninger, der er forbundet med det, som det er nu, men de er jo ret store for de folk, der bor på vores småøer.
Derfor synes jeg, at det selvfølgelig vil være fint, hvis man kan lave en fælles løsning for de øer, som har det samme problem.
Jeg håber også, at ministeren vil være med til at lave ordninger, der gør, at man måske kunne lave et mobilt tilsyn, det vil sige, at man flytter noget udstyr, noget grej over på øen, og så syner de biler, der er, eller hvordan det nu kan laves.
Det kan også være, at der skal gives tilskud for, at en mekaniker ikke har underskud på den her forretning, for det handler det jo også om.
Hvordan ser ministeren på de to muligheder?
Man må vel sige, at en bil jo ikke skal synes de første 5 år.
Hvis er en rimelig ny bil, man har, lad os sige, at halvdelen af dem på Læsø har det, så er det altså 350 biler, vi kan lokalisere problemet til, og så kan man finde forskellige løsninger.
Derfor er det selvfølgelig meget vigtigt, at han er objektiv, og at han bliver godkendt af Færdselsstyrelsen.
Den anden løsning, man måske kunne finde, det kan jeg ikke svare på, er, at Læsø Kommune indgår en aftale med en autoriseret tilsynsvirksomhed, f.eks. i Frederikshavn, der kommer over på Læsø, skal vi sige fire, fem, seks gange om året, og er til rådighed et vist antal dage.
Det vil så være en aftale, som kommunen på sine borgeres vegne skal indgå med en tilsynsvirksomhed; det kunne f.eks. være et udbud blandt virksomhederne i Frederikshavn.
Endelig må man sige, at hvis vi er nede på, at halvdelen af bilerne er nye, det ved jeg ikke, det kan jeg ikke vide, så er det altså kun hvert andet år, det drejer sig om, og der kunne man jo godt forestille sig, at mange mennesker var i Frederikshavn med deres bil en gang hvert andet år og så fik løst problemet der.
Så der er altså en række muligheder, og jeg er bestemt åben for stort set dem alle sammen, det skal bare være inden for lovens rammer, det siger selv, og det er hr. Laustsen fuldstændig enig i, er jeg sikker på.
Det er godt at høre, at ministeren er positiv, jeg synes bare ikke rigtig, der kom noget økonomisk tilsagn.
Det hørte jeg ikke, og jeg vil gerne have oplyst, om ministeren er i stand til at sige noget om det.
De der forskellige ordninger, der kunne laves, er jo alle sammen forbundet med økonomi.
Det bekræftede ministeren jo også.
Hvis man lukker derovre, så bider det sig selv i halen, for så skærer mekanikeren jo den gren over, han selv sidder på, havde jeg nær sagt, for hvis man så skal til omsyn, vil de reparationer, der følger med, typisk skulle laves på fastlandet, og så kan det blive en hel dagsrejse.
Og spørgsmålet er også, om man kan komme til.
Det er derfor, det er så vigtigt for Læsø og andre øer, der har det samme problem her, at de kan få synet deres biler på den ø, de bor på, og også få foretaget deres reparationer der.
Og hvis den ene aktivitet efter den anden forsvinder på en lille ø, så affolker man øerne, og vi skulle jo alle sammen gerne sørge for, at der er muligheder for, at man også kan bo på Læsø og også få foretaget sådan noget som bilsyn i fremtiden.
Jeg mener i øvrigt ikke, at aktiviteterne er faldende på Læsø, jeg er lige ved at sige tværtimod.
Der er faktisk betydelig dynamik på Læsø, sådan opfatter jeg det i hvert fald.
Jeg hører også noget om, hvad grundene handles til på Læsø, og det er jo imponerende priser, der næsten minder om Skagen.
Med hensyn til økonomien er det jo ret enkelt, for hvis der er en, der søger om at blive autoriseret, så får han den autorisation, han får de lempelser, som flere øsamfund har fået, og som Læsø også har haft, og så må han jo drive sin virksomhed, som han vil.
Ønsker han ikke virksomheden, er der to alternativer.
Man må enten tage til Frederikshavn, eller også må kommunen sige, at det er så vigtig en sag for dens borgere, at den vil indgå en aftale med en virksomhed i eksempelvis Frederikshavn eller i Sæby, det vil jeg ikke blande mig i, som så kommer over nogle gange om året og foretager det her og dermed har en forretning ud af det.
Det er ikke noget, staten kan give penge til.
Om kommunen vil, er op til kommunen.
Selv om ministeren refererede til priser, som et ganske almindeligt folketingsmedlem slet ikke har råd til at tænke på, så vil jeg godt høre: Forstod jeg det rigtigt, at østøttemidler kan bruges til at lave ordninger som de her?
Det, der tilsyneladende er problemet, er, at der skal investeres i udstyr, og på grund af mængden af biler, der skal igennem syn, kan der ikke blive en forretning ud af det, der giver et fornuftigt afkast.
Derfor er spørgsmålet, om man kan bruge østøttemidler til at sørge for, at der også kan være et bilsyn på øen i fremtiden.
Jeg forstår udmærket godt, at ministeren siger, at kommunen jo selv kan betale for det og give tilskud, og så må kommunen godt få lov til at gøre det.
Staten vil ikke gøre det.
Men de østøttemidler er reserveret netop til sådan nogle forskellige forhold her, og jeg tror, ministeren også må være enig i, at hvis man skal give folk lige muligheder, så er vi nogle gange nødt til at behandle dem forskelligt, og det kunne være et af eksemplerne her.
Det her er jo et fuldstændig privatiseret område, og det må da være meget mere oplagt for kommunen at sige, at man indgår en aftale med en bestemt virksomhed i Frederikshavn eller Sæby, som så kommer over fire gange om året og syner bilerne.
Så er problemet jo løst.
Er der så bare 50 biler, der skal synes, eller 100, så må det da være en udmærket forretning for den, der sejler over med sit udstyr på en lastbil eller en mindre varevogn og tilbyder den service til borgerne.
Man behøver da ikke blande offentlige midler i alt, det er kun en socialdemokratisk opfattelse, at det skal være sådan.
Hermed sluttede spørgsmålet.
Forslag til lov om røgfri miljøer.
Lovforslaget sattes til forhandling.